VIII Շաբաթ

Թեմա՝

Լեգենդ՝ հայկական գրականության մեջ

Հովհաննես Թադեւոսի Թումանյան ՝ հայ մեծագույն գրող ու բանաստեղծ, հասարակական գործիչ։ Ծնվել է 1869 թվականի փետրվարի 7-ին, Լոռվա Դսեղ գյուղում` հոգեւորականի ընտանիքում։

Նախնական կրթությունը ստացել է հայրենի գյուղում, այնուհետեւ Ջալալօղլու (այժմյան՝ Ստեփանավան) դպրոցում։ 1883 թվականից շարունակել է ուսումը Թիֆլիսի Ներսիսյան Ճեմարանում, սակայն նյութական ծանր իրավիճակի պատճառով 1887թ. ստիպված եղավ թողնել դպրոցը եւ սկսեց աշխատել Թիֆլիսի հայ եկեղեցական դատարանում, այնուհետեւ Հայ Հրատարակչական միության գրասենյակում (մինչեւ 1893թ)։

Թումանյանը սկսել է ստեղծագործել 80-ականների կեսից, այդ ժամանակ էլ սկսում է համագործակցել հայկական տարբեր թերթերի ու ամսագրերի հետ։ Լայն ճանաչում է ձեռք բերում "Բանաստեղծություններ" հավաքածուի (1-2 հատոր, 1890-92) լույս տեսնելուց հետո։ Թումանյանի գրական գործունեության ամենահայտնի շրջանն է համարվում XIX դարի վերջին տասնամյակը – XX դարի սկիզբը։ Այդ ժամանակաշրջանում է, որ Թումանյանը հանդես է գալիս որպես ժողովրդի ստեղծագործական ավանդույթների վրա հիմնվող բանաստեղծ։

Աղբյուր՝ http://armenianhouse.org/tumanyan/bio-am.htm

ԱԽԹԱՄԱՐ

Ծիծաղախիտ Վանա ծովի  
Փոքրիկ գյուղից առափնյա,  
Ծովն է մըտնում գաղտագողի  
Ամեն գիշեր մի տըղա:

Ծովն է մըտնում առանց նավակ,  
Բազուկներով առնացի  
Ջուրը ճողփում, լող է տալի  
Դեպի կըղզին դիմացի:

Խավար կըղզուց պարզ ու պայծառ  
Մի լույս կանչում է նըրան,  
Մի վառ փարոս նըրա համար,  
Չըմոլորի իր ճամփան:

Սիրուն Թամարն ամեն գիշեր  
Այնտեղ կըրակ է անում,  
Եվ ըսպասում է անհամբեր  
Այնտեղ` մոտիկ դարանում:

Ծըփում ծովն ալեծածան,  
Ծըփում է սիրտը տըղի.  
Գոռում է ծովն ահեղաձայն,  
Նա կըռվում է կատաղի:

Եվ Թամարը սըրտատըրոփ  
Արդեն լըսում է մոտիկ  
Ջըրի ճողփյուն, ու ողջ մարմնով  
Սիրուց այրվում է սաստիկ:

Լըռեց: Ծովի խավար ափին  
Կանգնեց սեւ-սեւ մի ըստվեր...  
Ահա եւ նա... իրար գըտան...  
Կասկածավո՜ր լուռ գիշեր...

Միայն ալիքը Վանա ծովի  
Մեղմ դիպչում են ափերին,  
Հըրհըրելով հեռանում են  
Շըշունջներով անմեկին:

Նըրանք ասես փըսփըսում են...  
Ու աստղերը կամարից  
Ակնարկելով բամբասում են  
Լիրբ, անամոթ Թամարից...

Բամբասում են կուսի սըրտում...  
Ժամ է արդեն... ու կըրկին  
Մինն ալեկոծ ծովն է մըտնում,  
Մյուսն աղոթում եզերքին...

«Ո՞վ է ջահել էն խիզախը,  
Որ հենց հարբած իր սիրով,  
Սըրտից հանած ահն ու վախը  
Ծովն անցնում է գիշերով։

Ծովն անցնում է մյուս ափերից  
Մեր Թամարին համբուրում...  
Աղջի՞կ խըլի նա մեր ձեռի՜ց...  
Ի՞նչի տեղ է մեզ դընում...»։

Էսպես ասին վիրավորված  
Կըղզու միջի ջահելներ  
Ու Թամարի ձեռքով վառած  
Լույսը հանգցրին մի գիշեր:

Մոլորվեցավ խավար ծովում  
Լողորդ տըղան սիրահար,  
Ու բերում է հողմը, բերո՜ւմ  
Հառաչանքներն՝ «Ա՜խ, Թամա՜ր...»։

Մոտ է ձայնը. խոլ խավարում,  
Ժայռերի տակ սեպացած,  
Ուր ամեհի ծովն է գոռում,  
Մերթ կորչում է խլացած,  
Ու մերթ լըսվում ուժասպառ.  
«Ա՜խ, Թամա՜ր...»։

Առավոտյան ծովը ծըփաց,  
Ափը ձըգեց մի դիակ,  
Նըրա շուրթին, պաղ, կարկամած,  
Ասես մեռած ժամանակ  
Սառել էին երկու բառ.  
«Ա՜խ, Թամա՜ր...»։

Այն օրվանից սըրա համար  
Կըղզին կոչվեց Ախթամար։

**1891**